Platón

Platón (± ☆427–†347 p.K.) tabata un filósofo griego. El a nasé na Atenas of Egina, Gresia i tabata studiante di e filósofo Socrates i maestro di Aristóteles. E ta fundadó di e Akademia di Atenas, e promé instituto di edukashon avansá den Oksidente. E ta mihó konosí pa su diálogonan, di kual e diálogo E Repúblika ta un di esunnan mas influensial.

Biografia
Platón a nase den un famia prominente, ku tabata envolví den e polítika di Atenas. Su tata tabata Ariston i su mama tabata Perictione. Platón su famia tabata deseá pa Platón drenta den polítika. Despues di mira e korupshon ku tabata tumando lugá den e mundu polítiko di Atenas i despues di e ehekushon di su maestro, Socrates, na man di e gobièrnu di Atenas, Platón a optá pa dediká su bida na filosofía i a bira un di e filósofonan mas renombrá di antiguo Gresia.

Filosofia
Platón su ideanan tabata influensiá dor di Socrates. Socrates no a skirbi mayoria di su ideanan, i komo resultado e mundu su konosementu di Socrates su filosofia ta bin pa gran parti di Platón. Esaki na mesun tempu ta hasi'e difisil pa verifiká kua ideanan ta pertenesé orignalmente na Platón i kua na Socrates.

Teoría di Formanan
Den su diálogonan, mas notabelmente E Repúblika, Platón ta argumentá ku e mundu físiko no ta real pasobra e ta basá riba, loke Platón ta yama, Formanan of Ideanan. Segun Platón, e formanan aki ta e blueprint (diseño) of forma original di kada opheto i pa e motibu aki fuente di tur kos visibel den nos mundu material.

Diálogonan
Varios diálogo a wòrdu atribuí na Platón, pero di un kantidat di nan ta wòrdu duda ku Platón ta e outor legítimo. E diálogonan generalmente asepta komo obra di Platón ta: Apología di Sócrates, Critón, Fedón, E Repúblika, Timeo, Critias, Sofísta, Politikó, Eutifrón, Lèynan, Parmenídes, Felibo, Simposium (e bankèt), Fedro, Ion, Lisis, Menéxeno, Cármides, Laques, Hipias menor, Eutidemo, Protágoras, Gorgias i Menón.

Otro diálogonan ku no por wòrdu konfirma komo obra di Platón ta: Hipias mayor i Alcibíades I.

Diálogonan ku originalmente a wòrdu skirbi bou di Platón su nòmber pero ku ta konosí ku ta obra di otro personanan ta: Ereksias, Minos, Alkion, Alcibíades II i Epínomis.

Category:Hende
Category:Filósofo‎
Category:Gresia